Foto’s: Oos-Kaapse kleuters veilig gevindDie seuntjie is agter ‘n sandduin gevind waar hulle op klippe op die grond gelê het. Foto: SAPD Die Oos-Kaapse polisie het Donderdagoggend bevestig dat al drie vermiste kleuters van Motherwell teen gisteraand veilig gevind is. Kol. Priscilla Naidu, woordvoerder van die polisie, sê nadat Linandle Zenzile (3) Woensdag omstreeks 14:25 by ŉ steengroef tussen Uitenhage en Motherwell gevind is, het die soektog na Othandwayo Zenzile (3) en Nande Nombewu (3) voortgeduur. “Omstreeks 19:00 was lede van die Motherwell-polisie besig om die gebied om die steengroef te fynkam, toe lt.kol. Jesvin Arends en AO Francois Marais ŉ kind se stemmetjie agter ŉ sandduin gehoor het. Othandwayo en Nande is gevind waar hulle op klippe op die grond gelê het. Hulle was omtrent 7km weg van hul huis af,” sê Naidu. Al drie kinders is in ŉ hospitaal in Uitenhage opgeneem waar hulle medies ondersoek word. “Dit was oorweldigend om te sien hoe gemeenskappe van regoor die metro hul hulp aangebied het om hierdie kinders op te spoor. Mense het reguit van die werk af gekom en by die soektog aangesluit,” vertel genl.maj. Dawie Rabie, bevelvoerder van die Motherwell-groepering. “Ons is net bly die kinders is nou veilig en met hul ouers herenig. Ons doen ŉ beroep op ouers om ekstra versigtig te wees en seker te maak hulle weet ten alle tye waar hulle kinders is. Kinders wat so jonk is, kan nooit onder ŉ volwassene se oë uitgelaat word nie.” Maroela Media het vroeër berig Linandle, Othandwayo en Nande het Dinsdagmiddag in ŉ oop stuk veld naby hul huis gespeel. Nadat die kleuters omstreeks 15:00 nie meer gewaar is nie, het hulle ouers in die omgewing na hulle begin soek. Die polisie is omstreeks 22:00 ontbied toe die kleuters teen daardie tyd steeds nie gevind was nie en ŉ volskaalse soektog is van stapel gestuur. Volgens berigte het die kinders se ouers gesê die kleuters het vermis geraak nadat hulle ŉ bees gejaag en toe verlore geraak het.